
Laste arvu suurendamine Narva Lasteaia Põngerjas rühmades
1. Asjaolud ja menetluse käik
Narva Lasteaed Põngerjas on 9rühmaline lasteasutus. Koolieelse lasteasutuse seaduse § 7 lg 1 p 1 ja 2 kohaselt on registreeritud laste arv sõimerühmas kuni 14 last ning lasteaiarühmas kuni 20 last.

Narva Lasteaia Põngerjas rühmatingimused vastavad sanitaarnõuetele ja lasteaias on olemas vajalikud tingimused laste arenguks.

Narva Lasteaia Põngerjas hoolekogu on teinud ettepaneku suurendada laste arvu sõimerühmades Varblased, Maasikas ja Oravake kuni 16 last ning lasteaiarühmades Mesilased, Liblikas, Vaarikas, Pihlakas ja Kellukesed kuni 23 last (31.08.2015. a hoolekogu koosoleku protokoll nr 4). Narva Lasteaia Põngerjas direktor esitas 30.09.2015. a Narva Linnavalitsuse Kultuuriosakonnale vastavasisulise taotluse nr 96-2/8.
2. Õiguslikud alused
Vastavalt koolieelse lasteasutuse seaduse § 7 lõikele 1¹ lasteasutuse hoolekogu ettepanekul on linnavalitsusel õigus lapse arenguks vajalike tingimuste olemasolu korral suurendada laste arvu sõimerühmas kuni kahe lapse võrra, lasteaiarühmas kuni nelja lapse võrra ning liitrühmas kuni kahe lapse võrra. Otsus tehakse iga sõime-, lasteaia- ja liitrühma kohta eraldi.
3. Otsus
Suurendada laste arvu Narva Lasteaias Põngerjas järgmiselt:
3.1 sõimerühmades Varblased, Maasikas ja Oravake kuni 16 last;
3.2 lasteaiarühmades Mesilased, Liblikas, Vaarikas, Pihlakas ja Kellukesed kuni 23 last.
4. Rakendussätted
4.1 Korraldust võib vaidlustada Tartu Halduskohtu Jõhvi kohtumajas 30 päeva jooksul Narva Linnavalitsuse poolt korralduse teatavakstegemise päevast arvates.
4.2 Korraldus jõustub seadusega sätestatud korras.

